لارە دزەیی

لارە دزەیی (بە ئەڵمانی: Lara Dizeyee) (؟ لە ڤیێنا، نەمسا -) دیزاینەری جلوبەرگی کوردە و باڵیۆزی ڕۆشنبیریی کوردستانە لەلایەن زانکۆی سلێمانی. دزەیی وەکوو یەکەم دیزاینەری جلوبەرگی ناسراوە کە جلوبەرگی کوردیی لە ھەفتەی مۆدەی پاریس نمایش کردووە.

 ژیان 
لارە دزەیی لە شاری ڤیێنای پایتەختی نەمسا لەدایک بووە و لە ویلایەتە یەکگرتووەکانی ئەمریکا گەورە بووە. باوکی ھۆمەر دزەیی شاعیر و گۆرانیبێژی بەناوبانگی کوردە. دوای ئەوەی باوکی لەلایەن حکوومەتی سەددام حوسێنەوە ھەڕەشەی لێکرا، خێزانەکەی لە تەمەنی دوازدە ساڵیدا کۆچیان کرد بۆ ئەمریکا. ئەو خاوەنی بڕوانامەی پەیوەندییە نێونەتەوەیییەکانە لە زانکۆی جۆرج مەیسۆن لە ویلایەتی ڤیرجینیا. دزەیی زیاتر لە یازدە ساڵە لە پیشەسازیی نەوت و گاز لە شاری ھەولێری باشووری کوردستان کاری کردووە. ھەروەھا لە زانکۆی ئەمریکی لە سلێمانی بەڕێوەبەری سەرچاوە مرۆییەکان بووە.

 دیزاینەری جلوبەرگ 
لارە دیزی تا ئێستا سێ کۆمەڵەی دیزاین کردووە کە بریتین لە خەون، ئاگر و ئۆقیانوس. کۆمەڵەی ئاگر بە ژینا ئەمینی پێشکەش کراوە، ئەو ژنە گەنجەی ڕۆژھەڵاتی کوردستان کە بەخاتری پێشێل کردنی یاساکانی جلوبەرگیی کۆماری ئیسلامیی ئێران دەستگیر کرا و لە دەستبەسەریدا گیانی لەدەستداوە. بۆ ئەوەش نەخشە کوردییەکانی لەگەڵ جلوبەڕگی سەڕبازیی پێشمەڕگە کوردەکان تێکەڵ کرد. دیزاینەکانی لارە دزەیی زۆرجار پەیوەندییەکی خێزانیییان ھەیە. لە منداڵیدا سەرسام بووە بە جلوبەرگی داپیرەکەی، ھەروەھا باوکی کاریگەریی لەسەر کارەکانیشی ھەبووە و جلوبەرگێکیش ناوی دایکی لەسەرە. ئەو بەو ڕاستیە کە قوماشەکانی کراسەکانی لە کوردستانەوە ھاتبێن زۆر گرنگی دەدات و ھێز و تواناییی خۆی لە تێکەڵکردنی جلوبەرگ لەگەڵ خشڵەکانی گونجاودا دەبینێت. ھەروەھا لە مانگی تەممووزی ٢٠٢٣دا، کۆمەڵەی پاییزەکەی لە ھەفتەی مۆدەی پاریس نمایش کرا. ئەمە یەکەمجار بوو کە جلوبەرگی کوردی لەم نمایشەدا نمایش کرا. یەکێک لە ئامانجەکانی ئەوەیە کە جلوبەرگی کوردی بەقەد ساریی ھیندی بەناوبانگ بکات. لە مانگی تشرینی یەکەمی ساڵی ٢٠٢٣ لەلایەن زانکۆی سلێمانییەوە کرایە باڵیۆزی ڕۆشنبیری کوردستان.

 ئەمانەش ببینە 
 ھۆمەر دزەیی
 جلوبەرگی کوردی

 سەرچاوەکان 

پۆل:زیندووان
پۆل:ژنانی کورد
پۆل:کوردەکانی باشووری کوردستان
پۆل:خەڵکی ڤیێنا
پۆل:ژنە کوردەکانی عێراق
پۆل:کوردەکانی سەدەی ٢١ەم
پۆل:دیزاینەرانی مۆدە
پۆل:لەدایکبووانی سەدەی بیستەم